Ετησια έκθεση και δηλωση αξιοπιστίας σχετικά με την ΕΚΑΧ

για το οικονομικό έτος 2001, συνοδευόμενη από τις απαντήσεις της Επιτροπής

{υποβαλλόμενες δυνάμει του άρθρου 45 Γ παράγραφοι 1 και 4 της συνθήκης ΕΚΑΧ και του άρθρου 88 του δημοσιονομικού κανονισμού της 21ης Δεκεμβρίου 1977, όπως τροποποιήθηκε τελευταία από τον κανονισμό (ΕΚ, ΕΚΑΧ, Ευρατόμ) αριθ. 762/2001 του Συμβουλίου, της 9ης Απριλίου 2001}

(2002/C 302/01)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

ΕΞΕΛΙΞΗ ΤΟΥ ΙΣΟΛΟΓΙΣΜΟΥ ΤΗΣ ΕΚΑΧ

1. Το σύνολο του ισολογισμού της ΕΚΑΧ μεταβλήθηκε από 3972 εκατομμύρια ευρώ στις 31 Δεκεμβρίου 2000 σε 3288 εκατομμύρια ευρώ στις 31 Δεκεμβρίου 2001, πράγμα που αντιστοιχεί σε μείωση κατά 684 εκατομμύρια ευρώ (17 %) (βλέπε πίνακα 1). Στο ενεργητικό, η πτώση αυτή οφείλεται, σχεδόν εξ ολοκλήρου, στη μείωση των απαιτήσεων κατά πελατών: - 256 εκατομμύρια ευρώ για τα πιστωτικά ιδρύματα και - 414 εκατομμύρια ευρώ για τις επιχειρήσεις. Στο παθητικό, η πτώση οφείλεται κυρίως στη μείωση των υποχρεώσεων προς πιστωτικά ιδρύματα (- 377 εκατομμύρια ευρώ) καθώς και στη μείωση των ομολογιακών δανείων (- 226 εκατομμύρια ευρώ).

2. Οι λογαριασμοί διαθεσίμων και τα χορηγηθέντα δάνεια αποτελούν αντίστοιχα το 53 και το 43 % του συνολικού ενεργητικού της ΕΚΑΧ. Οι λογαριασμοί διαθεσίμων παρέμειναν αμετάβλητοι μεταξύ των οικονομικών ετών 2000 και 2001. Στις 31 Δεκεμβρίου 2001, ανέρχονταν στο ποσό των 1755 εκατομμυρίων ευρώ. Οι σχετικοί λογαριασμοί διαθεσίμων και οι αντίστοιχες εγγραφές τους στο παθητικό βρίσκονται στον πίνακα 2.

3. Εδώ και μερικά χρόνια, οι οικονομικές καταστάσεις της ΕΚΑΧ ελέγχονται από ιδιωτική εταιρεία ελέγχου. Σύμφωνα με τις διεθνείς πρακτικές ελέγχου που ακολουθεί το Συνέδριο, χρησιμοποίησε τις ελεγκτικές εργασίες αυτής της εταιρείας για να διαμορφώσει τη γνώμη του σχετικά με τις οικονομικές καταστάσεις της ΕΚΑΧ.

ΕΞΕΛΙΞΗ ΤΩΝ ΧΡΗΣΕΩΝ ΚΑΙ ΤΩΝ ΠΟΡΩΝ ΤΗΣ ΕΚΑΧ

4. Σε αντίθεση με τα προηγούμενα οικονομικά έτη, οι πιστώσεις του επιχειρησιακού προϋπολογισμού της ΕΚΑΧ (ΕΠΕ) αυξήθηκαν το 2001 κατά 17 εκατομμύρια ευρώ σε σχέση με το οικονομικό έτος 2000, φθάνοντας έτσι στο ποσό των 195 εκατομμυρίων ευρώ. Η αύξηση αυτή εξηγείται από το γεγονός ότι, ενόψει της λήξης της συνθήκης, η Επιτροπή ενθάρρυνε τα κράτη μέλη να υποβάλουν τις αιτήσεις για ενισχύσεις αναπροσαρμογής και για το κοινωνικό σκέλος όχι μόνο για το διαρρεύσαν έτος αλλά και για το τρέχον, όπως εξάλλου προβλέπουν και οι κανόνες εφαρμογής αυτών των ενισχύσεων. Οι πίνακες 3 και 4 παρουσιάζουν αναλυτικά την εξέλιξη των χρήσεων και των πόρων της ΕΚΑΧ, καθώς και τις κινήσεις της πρόβλεψης για τη χρηματοδότηση του ΕΠΕ κατά το 2001.

5. Όπως και κατά το παρελθόν, οι δαπάνες του προϋπολογισμού ήταν κατώτερες από τις προβλέψεις (23 % το 1999, 24,2 % το 2000 και 5,3 % το 2001). Σε αντίθεση με τα προηγούμενα οικονομικά έτη, οι πραγματικές ανάγκες για ενισχύσεις αναπροσαρμογής το 2001 χρησιμοποιήθηκαν κατά 100 % για τις ενισχύσεις αναπροσαρμογής και κατά 88 % για το κοινωνικό σκέλος του άνθρακα. Πληροφοριακά, η χρησιμοποίηση των πιστώσεων ήταν μόνο 50 % το 1999 και 46 % το 2000.

ΦΕΡΕΓΓΥΟΤΗΤΑ ΤΗΣ ΕΚΑΧ

Δείκτης φερεγγυότητας

6. Ο δείκτης φερεγγυότητας αυξήθηκε από 41,4 % στις 31 Δεκεμβρίου 2000 σε 56,1 % στις 31 Δεκεμβρίου 2001. Όπως και κατά το παρελθόν, η εξέλιξη αυτή οφείλεται στην αύξηση του Ταμείου Εγγυήσεων και κυρίως στη μείωση του τρέχοντος υπολοίπου των δανείων προς τραπεζικά ιδρύματα (βλέπε πίνακα 5).

7. Ενόψει της λήξης της συνθήκης ΕΚΑΧ στις 23 Ιουλίου 2002, η Επιτροπή αποφάσισε να αναδιαμορφώσει την πολιτική δανεισμού/δανειοδότησης(1). Κατά την εν λόγω ημερομηνία λήξης, δεσμεύτηκε να φθάσει σε επίπεδο αποθεματικών 100 % των τρεχόντων χορηγηθέντων δανείων που δεν καλύπτονται από κρατική εγγύηση. Στις 31 Δεκεμβρίου 2001, η κάλυψη υπερέβη το 100 % για τα δάνεια αυτά, που θα έπρεπε να φθάσουν στο ποσό των 572 εκατομμυρίων ευρώ στις 23 Ιουλίου 2002, καθώς το ποσό των προβλέψεων στα τέλη του οικονομικού έτους 2001 είναι 580 εκατομμύρια ευρώ.

Προβλέψεις για μεγάλα χρηματοδοτικά ανοίγματα

8. Η πρόβλεψη για μεγάλα χρηματοδοτικά ανοίγματα αφορά τα δάνεια που δεν έχουν εγγύηση πρώτης τάξεως και που υπερβαίνουν το 25 % των ιδίων κεφαλαίων της ΕΚΑΧ. Κύριος σκοπός αυτής της πρόβλεψης είναι η κάλυψη των κινδύνων που συνδέονται με αυτή τη συγκέντρωση και η αντιμετώπιση ενδεχόμενης αθέτησης υποχρεώσεων. Όπως περιγράφηκε στις προηγούμενες εκθέσεις του Συνεδρίου, η εφαρμογή των διατάξεων αυτής της οδηγίας (η οποία δεν εφαρμόζεται νομικά στην ΕΚΑΧ) εκφράζει συντηρητική πολιτική έναντι των ενδεχόμενων υπερβάσεων που προκύπτουν από παρελθούσες πράξεις.

9. Με τη μείωση των σχετικών στοιχείων ενεργητικού λόγω των αποπληρωμών που μεσολάβησαν τα τελευταία χρόνια, το ποσό αυτής της πρόβλεψης μειώνεται συνεχώς: 18 εκατομμύρια ευρώ στις 31 Δεκεμβρίου 1999, 17 εκατομμύρια ευρώ στις 31 Δεκεμβρίου 2000 και 6 εκατομμύρια ευρώ στις 31 Δεκεμβρίου 2001.

ΕΚΚΑΘΑΡΙΣΗ ΤΗΣ ΕΚΑΧ

Λήξη της συνθήκης ΕΚΑΧ

10. Η ανάλυση των συνεπειών της εκκαθάρισης της ΕΚΑΧ άρχισε στους διάφορους κοινοτικούς κύκλους στις αρχές της δεκαετίας του '90. Σύμφωνα με το πρωτόκολλο που προσαρτήθηκε στη συνθήκη της Νίκαιας, τα περιουσιακά στοιχεία της "ΕΚΑΧ υπό εκκαθάριση", των οποίων η κύρια πηγή είναι η εισφορά στην παραγωγή άνθρακα και χάλυβα(2), θα περιέλθουν σε αυτούς τους δύο οικονομικούς τομείς, χρηματοδοτώντας δραστηριότητες έρευνας που τους αφορούν, βάσει κλίμακας κατανομής κατά 27,2 % για τον άνθρακα και 72,8 % για το χάλυβα(3). Η δημιουργία "Ταμείου έρευνας για τον άνθρακα και το χάλυβα" θα καταστήσει δυνατή τη διαχείριση αυτής της ερευνητικής δραστηριότητας.

11. Για να θεσπιστούν οι διαδικασίες που συνδέονται με την εκκαθάριση της ΕΚΑΧ και τη σύσταση του ταμείου έρευνας, η Επιτροπή υπέβαλε στο Συμβούλιο τρεις προτάσεις αποφάσεων:

α) η πρώτη αφορά τον καθορισμό των αναγκαίων διατάξεων για την εφαρμογή του πρωτοκόλλου της Νίκαιας(4)·

β) η δεύτερη αφορά τον καθορισμό δημοσιονομικών κατευθυντηρίων γραμμών πολυετούς διάρκειας για τη διαχείριση των ταμείων της "ΕΚΑΧ υπό εκκαθάριση"(5)·

γ) η τρίτη καθορίζει τις τεχνικές κατευθυντήριες γραμμές πολυετούς διάρκειας για το πρόγραμμα έρευνας(6).

Συνέπειες της μη κύρωσης της συνθήκης της Νίκαιας

12. Η μη κύρωση της συνθήκης της Νίκαιας έθεσε υπό αμφισβήτηση την κανονιστική ρύθμιση που προέβλεπε η Επιτροπή. Βάσει του διεθνούς δικαίου, κατά την ημερομηνία λήξης τα περιουσιακά στοιχεία της ΕΚΑΧ θα έπρεπε να περιέλθουν στα κράτη μέλη. Ωστόσο, επειδή δεν προβλέφθηκε αυτή η λύση, τα κράτη μέλη, που συνήλθαν στα πλαίσια διάσκεψης των αντιπροσώπων των κυβερνήσεων των κρατών μελών, αποφάσισαν να δώσουν στην Επιτροπή διαχειριστική εντολή(7) για να διαχειριστεί αυτό το ταμείο σύμφωνα με τις ίδιες αρχές με εκείνες που θα είχε εφαρμόσει στο "Ταμείο έρευνας για τον άνθρακα και το χάλυβα". Η λύση αυτή, που είναι προσωρινή, θα ισχύει μέχρι την κύρωση της συνθήκης της Νίκαιας ή μέχρις ότου βρεθεί μια άλλη λύση.

ΠΑΡΑΚΟΛΟΥΘΗΣΗ ΤΩΝ ΠΡΟΓΕΝΕΣΤΕΡΩΝ ΠΑΡΑΤΗΡΗΣΕΩΝ

Ακύρωση αδρανών αναλήψεων υποχρεώσεων

13. Η ακύρωση των αδρανών αναλήψεων υποχρεώσεων έφθασε στα τέλη του οικονομικού έτους το ποσό των 58 εκατομμυρίων ευρώ. Οι ακυρώσεις αυτές αφορούν τις ενισχύσεις αναπροσαρμογής και το κοινωνικό σκέλος (23,2 εκατομμύρια ευρώ και 15,5 εκατομμύρια ευρώ αντίστοιχα), τις επιδοτήσεις επιτοκίου (10,3 εκατομμύρια ευρώ) και την έρευνα (9,1 εκατομμύρια ευρώ). Θα πρέπει να σημειωθεί ότι η Επιτροπή ακύρωσε το 2001 ποσά που θα έπρεπε να είχε ακυρώσει κατά τα προηγούμενα οικονομικά έτη. Ενόψει της εκκαθάρισης της ΕΚΑΧ στις 23 Ιουλίου 2002, το Συνέδριο καλεί την Επιτροπή να προβεί σε έκτακτη εξέταση όλων των αναλήψεων υποχρεώσεων που εκκρεμούν ακόμη και να ακυρώσει όλες εκείνες που, κατά κανόνα, δεν θα σημειώσουν καμιά κίνηση στο μέλλον.

Δάνεια στους υπαλλήλους

14. Η Επιτροπή (ΓΔ Προσωπικού και Διοίκησης) οφείλει να καταρτίζει ετήσια έκθεση για την κατάσταση των δανείων στους υπαλλήλους, τα οποία αντιπροσωπεύουν ποσό 34,8 εκατομμυρίων ευρώ στα τέλη του έτους 2001. Μέχρι το 1987, η έκθεση αυτή διαβιβαζόταν στο Συμβούλιο. Έκτοτε, απευθύνεται μόνο στις διάφορες υπηρεσίες της Επιτροπής. Η τελευταία έκθεση που καταρτίστηκε από τις υπηρεσίες της Επιτροπής αφορά την περίοδο 1994-1995. Στην απάντησή της στην έκθεση του Συνεδρίου για το οικονομικό έτος 2001(8), η Επιτροπή είχε δεσμευτεί να συντάξει τις εκθέσεις που έλειπαν μέχρι τα τέλη του έτους 2001. Η δέσμευση αυτή δεν τηρήθηκε από την Επιτροπή.

15. Έως τον Ιούλιο του 1999, οι υπηρεσίες της Επιτροπής χρησιμοποιούσαν μια συγκεκριμένη βάση δεδομένων για τη διαχείριση των δανείων στους υπαλλήλους. Έπειτα από διάφορα προβλήματα, η Επιτροπή μετέφερε τα δεδομένα σε άλλη βάση, χωρίς να επικυρωθούν. Η Επιτροπή άρχισε τις εργασίες επικύρωσης των δεδομένων για τα έτη μετά το 1999 μόλις στις αρχές Φεβρουαρίου του 2002. Υπάρχει εξάλλου χρονική υστέρηση δύο έως τριών μηνών μεταξύ των δεδομένων της ΓΔ ADMIN (γενικής διεύθυνσης προσωπικού και διοίκησης) και των δεδομένων της ΓΔ ECFIN (γενικής διεύθυνσης οικονομικών και δημοσιονομικών υποθέσεων, επιφορτισμένης με την κατάρτιση των μηνιαίων ισοζυγίων και των ετήσιων ισολογισμών της ΕΚΑΧ). Το Συνέδριο παρατηρεί με ανησυχία τις αδυναμίες που διαπιστώθηκαν στη διαχείριση αυτών των δανείων και συνιστά να ληφθούν επείγοντα μέτρα για την αποκατάσταση ορθής διαχείρισης.

ΔΗΛΩΣΗ ΑΞΙΟΠΙΣΤΙΑΣ ΣΧΕΤΙΚΑ ΜΕ ΤΗΝ ΕΚΑΧ

16. Σύμφωνα με το άρθρο 45 Γ της συνθήκης για την ίδρυση της Ευρωπαϊκής Κοινότητας Άνθρακα και Χάλυβα (ΕΚΑΧ), το Συνέδριο εξέτασε τους λογαριασμούς της ΕΚΑΧ, προκειμένου να προβεί σε δήλωση, προς το Ευρωπαϊκό Κοινοβούλιο και το Συμβούλιο, σχετικά με την αξιοπιστία των λογαριασμών καθώς και τη νομιμότητα και κανονικότητα των υποκειμένων πράξεων.

17. Οι σχετικοί λογαριασμοί αποτελούνται από τις οικονομικές καταστάσεις της ΕΚΑΧ στις 31 Δεκεμβρίου 2001, που καταρτίστηκαν με ευθύνη της Επιτροπής και δημοσιεύθηκαν στην Επίσημη Εφημερίδα των Ευρωπαϊκών Κοινοτήτων(9).

18. Το Συνέδριο, στην έκθεση που κατάρτισε για τις οικονομικές καταστάσεις της ΕΚΑΧ στις 31 Δεκεμβρίου 2001(10), έκθεση που αντιστοιχεί στη δήλωση σχετικά με την αξιοπιστία των λογαριασμών, η οποία δημοσιεύθηκε μαζί με τις σχετικές οικονομικές καταστάσεις, καταλήγει στο συμπέρασμα ότι οι εν λόγω λογαριασμοί "παρουσιάζουν πιστή εικόνα των περιουσιακών στοιχείων και της οικονομικής κατάστασης της Ευρωπαϊκής Κοινότητας Άνθρακα και Χάλυβα στις 31 Δεκεμβρίου 2001, καθώς και του αποτελέσματος των πράξεών της για το οικονομικό έτος που έκλεισε κατά την ημερομηνία αυτή".

19. Το Συνέδριο πραγματοποίησε τον έλεγχό του σύμφωνα με τις μεθόδους ελέγχου και τα ελεγκτικά πρότυπά του. Αυτά αποτελούν προσαρμογή των γενικώς παραδεκτών διεθνών ελεγκτικών προτύπων κατά τρόπο που να αντικατοπτρίζει τον κοινοτικό χαρακτήρα του πλαισίου στο οποίο παρεμβαίνει. Εξέτασε τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες σε αυτό το πλαίσιο. Το Συνέδριο έλαβε με τον έλεγχο αυτό μια εύλογη βάση για να στηρίξει τη γνώμη που διατυπώνει παρακάτω.

20. Κατά τη γνώμη του Συνεδρίου, η νομιμότητα και η κανονικότητα των υποκειμένων πράξεων που αντικατοπτρίζονται στους λογαριασμούς της ΕΚΑΧ για το οικονομικό έτος 2001 είναι, στο σύνολό τους, επαρκώς εξασφαλισμένες.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 10ης Οκτωβρίου 2002.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) Ρύθμιση της δανειοληπτικής/δανειοδοτικής πολιτικής ενόψει της εκπνοής της συνθήκης (23 Ιουλίου 2002) (ΕΕ C 175 της 28.6.1994, σ. 5).

(2) Βάσει του άρθρου 49 της συνθήκης ΕΚΑΧ.

(3) SEC(1998) 1948, σ. 11: "Σε ενημερωμένη αξία στις 31 Δεκεμβρίου 1997, τα ποσοστά των συμμετοχών των τομέων του άνθρακα και της χαλυβουργίας ανέρχονται αντίστοιχα σε 27,2 και 72,8 %".

(4) COM(2001) 121 τελικό, της 7ης Μαρτίου 2001 - Τροποποιημένη πρόταση απόφασης του Συμβουλίου για τον καθορισμό των απαραίτητων διατάξεων για την εφαρμογή του πρωτοκόλλου που προσαρτάται στη συνθήκη της Νίκαιας, όσον αφορά τις χρηματοοικονομικές συνέπειες από τη λήξη της συνθήκης ΕΚΑΧ και το Ταμείο έρευνας για τον άνθρακα και το χάλυβα (ΕΕ C 180 Ε της 26.6.2001).

(5) COM(2001) 121 τελικό, της 7ης Μαρτίου 2001 - Τροποποιημένη πρόταση απόφασης του Συμβουλίου για τον καθορισμό δημοσιονομικών κατευθυντηρίων γραμμών πολυετούς διάρκειας για τη διαχείριση των πόρων "των υπό εκκαθάριση ταμείων ΕΚΑΧ" της "ΕΚΑΧ υπό εκκαθάριση" και, ύστερα από την ολοκλήρωση της εκκαθάρισης, των "Πόρων του ταμείου έρευνας για τον άνθρακα και το χάλυβα" (ΕΕ C 180 Ε της 26.6.2001).

(6) COM(2001) 121 τελικό, της 7ης Μαρτίου 2001 - Τροποποιημένη πρόταση απόφασης του Συμβουλίου για τον καθορισμό τεχνικών κατευθυντήριων γραμμών πολυετούς διάρκειας για το ερευνητικό πρόγραμμα του "Ταμείου έρευνας για τον άνθρακα και το χάλυβα" (ΕΕ C 180 Ε της 26.6.2001).

(7) Απόφαση 2002/234/ΕΚΑΧ των αντιπροσώπων των κυβερνήσεων των κρατών μελών, συνερχόμενων στο πλαίσιο του Συμβουλίου, της 27ης Φεβρουαρίου 2002, όσον αφορά τις χρηματοοικονομικές συνέπειες της λήξης της συνθήκης ΕΚΑΧ και το ταμείο έρευνας για τον Άνθρακα και τον Χάλυβα (ΕΕ L 79 της 22.3.2002, σ. 42).

(8) Ετήσια έκθεση σχετικά με την ΕΚΑΧ για το οικονομικό έτος 2000 (ΕΕ C 366 της 20.12.2001).

(9) Οικονομικές καταστάσεις της ΕΚΑΧ στις 31 Δεκεμβρίου 2001 (ΕΕ C 158 της 3.7.2002).

(10) Έκθεση για τις οικονομικές καταστάσεις της ΕΚΑΧ στις 31 Δεκεμβρίου 2001 (ΕΕ C 158 της 3.7.2002).

Πίνακας 1

Εξέλιξη του συνοπτικού ισολογισμού της ΕΚΑΧ πριν από τη διάθεση του αποτελέσματος, μεταξύ της 31ης Δεκεμβρίου 2000 και της 31ης Δεκεμβρίου 2001

>ΘΕΣΗ ΠΙΝΑΚΑ>

Πηγή:

Οικονομικές καταστάσεις της ΕΚΑΧ στις 31 Δεκεμβρίου 2001.

Πίνακας 2

Εξέλιξη των ρευστοποιήσιμων στοιχείων της ΕΚΑΧ και των αντίστοιχων εγγραφών τους, μεταξύ της 31ης Δεκεμβρίου 2000 και της 31ης Δεκεμβρίου 2001

>ΘΕΣΗ ΠΙΝΑΚΑ>

Πηγή:

Δημοσιονομικές καταστάσεις της ΕΚΑΧ στις 31 Δεκεμβρίου 2001.

Πίνακας 3

Εξέλιξη των χρήσεων και των πόρων της ΕΚΑΧ από το 1994 έως το 2001

>ΘΕΣΗ ΠΙΝΑΚΑ>

Πηγή:

Δημοσιονομικές καταστάσεις της ΕΚΑΧ για τα αντίστοιχα οικονομικά έτη.

Πίνακας 4

Κινήσεις που σημειώθηκαν στην πρόβλεψη για τη χρηματοδότηση του επιχειρησιακού προϋπολογισμού της ΕΚΑΧ (ΕΠΕ) κατά το 2001

>ΘΕΣΗ ΠΙΝΑΚΑ>

Πηγή:

Δημοσιονομικές καταστάσεις της ΕΚΑΧ στις 31 Δεκεμβρίου 2001.

Πίνακας 5

Εξέλιξη των ιδίων κεφαλαίων της ΕΚΑΧ το 2001

>ΘΕΣΗ ΠΙΝΑΚΑ>

Πηγή:

Οικονομικές καταστάσεις της ΕΚΑΧ στις 31 Δεκεμβρίου 2001.

Απαντησεις της επιτροπης

ΕΞΕΛΙΞΗ ΤΩΝ ΧΡΗΣΕΩΝ ΚΑΙ ΤΩΝ ΠΟΡΩΝ ΤΗΣ ΕΚΑΧ

5. Οι προβλέψεις για τις δαπάνες το 2001 έγιναν, όπως και κατά τα προηγούμενα έτη, με βάση τις εκτιμήσεις που χορήγησαν τα κράτη μέλη.

ΠΑΡΑΚΟΛΟΥΘΗΣΗ ΤΩΝ ΠΡΟΓΕΝΕΣΤΕΡΩΝ ΠΑΡΑΤΗΡΗΣΕΩΝ

13. Η Επιτροπή συμμερίζεται την ανησυχία του Ελεγκτικού Συνεδρίου σε ό,τι αφορά τις ακυρώσεις αναλήψεων υποχρεώσεων και προβαίνει τακτικά στην εξέταση των αναλήψεων υποχρεώσεων που είναι ακόμη ανοικτές ενόψει πιθανής ακύρωσής τους, γεγονός που μαρτυρείται από το σχετικά υψηλό επίπεδο ακυρώσεων το 2001.

Όμως, δεδομένης της μη αντιστρεψιμότητας των ακυρώσεων, η αρχή της σύνεσης είναι επιβεβλημένη. Σε ό,τι αφορά τις επιδοτήσεις επιτοκίων, μια ελάχιστη πίστωση πρέπει να υπάρχει σε περίπτωση που ένας υποδανειζόμενος παράσχει συμπληρωματικά έγγραφα που θα δικαιολογούν μια καθυστερημένη πληρωμή της έκπτωσης.

14. Η Επιτροπή είναι σε γνώση της προβληματικής κατάστασης που δημιουργήθηκε εδώ και αρκετά έτη στη διαχείριση των στεγαστικών δανείων. Η κατάσταση αυτή συνδέεται με τη βούληση της Επιτροπής να παύσει τη χορήγηση στεγαστικών δανείων πριν την λήξη της συνθήκης ΕΚΑΧ και με την ύπαρξη ενός διοικητικού κυκλώματος αρκετά περίπλοκου που βασίζεται κυρίως σε έναν συνεχή διπλό έλεγχο από την υπηρεσία διαχείρισης. Η προτεραιότητα της υπηρεσίας δόθηκε μάλλον στο να εξασφαλίσει το ελάχιστο απαραίτητο τρέχουσας διαχείρισης. Τώρα, λαμβανομένης υπόψη της λήξης της συνθήκης ΕΚΑΧ, η Επιτροπή είναι σε θέση να εγγυηθεί ότι οι καθυστερημένες ετήσιες εκθέσεις θα υποβληθούν κατά τη διάρκεια του φθινοπώρου 2002.

15. Η Επιτροπή έκλεισε την επικύρωση των φακέλων από το 1999 έως το 2002. Η επικύρωση των φακέλων προγενέστερων του 1999 είναι υπό εξέλιξη.

Από το Σεπτέμβριο του 2002 τα μηνιαία κλεισίματα θα γίνονται με καθυστέρηση έξι εβδομάδων κατά ανώτατο όριο.